SAWAD จับมือ 2 พันธมิตรรุกตลาดประกัน พร้อมให้บริการผ่านสาขาทั่วประเทศ
SAWAD จับมือ 2 พันธมิตรรุกตลาดประกัน พร้อมให้บริการผ่านสาขาทั่วประเทศ เริ่มม.ค.63 เป็นต้นไป
SAWAD จับมือ 2 พันธมิตรรุกตลาดประกัน พร้อมให้บริการผ่านสาขาทั่วประเทศ เริ่มม.ค.63 เป็นต้นไป
14 ม.ค. 2563

นางสาวธิดา แก้วบุตตา กรรมการ บริษัท ศรีสวัสดิ์ พาวเวอร์ 2014 จำกัด ในกลุ่ม บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า บริษัทได้ร่วมลงนามบันทึกข้อตกลงความร่วมมือ 2 พันธมิตร ประกอบด้วย กลุ่มบริษัท เจนเนอราลี่ ไทยแลนด์ และ บมจ.ชับบ์สามัคคีประกันภัย นำเสนอบริการและผลิตภัณฑ์ประกันให้ลูกค้าสินเชื่อของบริษัท โดยพร้อมเริ่มให้บริการผ่านสาขาทั่วประเทศตั้งแต่เดือนม.ค.63 เป็นต้นไป
“เชื่อมั่นได้ว่าศรีสวัสดิ์เลือกสรรพันธมิตรที่มีศักยภาพ มีความพร้อมในการทำงานร่วมกันเป็นอย่างดี เพื่อนำเสนอผลิตภัณฑ์ประกันที่มีความเหมาะสม การให้บริการทั้งก่อนและหลังการขายที่ครอบคลุมทั่วประเทศ รวมถึงการฝึกอบรมให้ความรู้ในการนำเสนอผลิตภัณฑ์ประกันให้กับลูกค้าได้เป็นอย่างดี”นางสาวธิดา กล่าว          
ทั้งนี้ ทั้งสองบริษัทถือว่าเป็นบริษัทประกันชั้นนำที่มีชื่อเสียงและได้รับการยอมรับจากลูกค้าทั่วโลก มีสถานะการเงินที่แข็งแกร่ง พร้อมทั้งมีความเชี่ยวชาญทั้งด้านประกันชีวิตและประกันภัย ทำให้มีความพร้อมเพื่อขยายการให้บริการ โดยบริษัทจะนำเสนอแผนประกันชีวิตแบบคุ้มครองสินเชื่อและแผนประกันภัยอุบัติเหตุ จากกลุ่มบริษัทเจนเนอราลี่ ไทยแลนด์ รวมไปถึงแผนประกันรถยนต์ / รถมอเตอร์ไซค์ แผนประกันอัคคีภัย และแผนประกันภัยอุบัติเหตุและสุขภาพ จากชับบ์สามัคคีประกันภัย ผ่านทางสาขากว่า 4,000 แห่ง
“การลงนามบันทึกข้อตกลงความร่วมมือในครั้งนี้ ถือเป็นการยืนยันความมั่นใจให้กับลูกค้าศรีสวัสดิ์ว่าจะได้รับการบริการที่ดีพร้อมกับผลิตภัณฑ์ที่เป็นประโยชน์ เสมือนดังที่บริษัทได้มุ่งมั่นในการเป็นผู้นำแห่งร้านสะดวกซื้อทางการเงินสำหรับผู้บริโภคทั่วประเทศ”นางสาวธิดา กล่าว
ด้าน นายบัณฑิต เจียมอนุกูลกิจ ประธานเจ้าหน้าที่บริหาร กลุ่มบริษัท เจนเนอราลี่ ไทยแลนด์ เปิดเผยว่า บริษัท ศรีสวัสดิ์ พาวเวอร์ 2014 จำกัด ให้ทางเจนเนอราลี่ร่วมเป็นหนึ่งในพันธมิตรทางธุรกิจเพื่อมอบผลิตภัณฑ์และข้อเสนอที่ดีและมีประโยชน์ต่อลูกค้า ซึ่งนับว่าสอดคล้องกับเป้าหมายบริษัทที่มุ่งมั่นดำเนินกิจการภายใต้นโยบายหลักคือ “Customer’s Lifetime Partner” หรือเพื่อนผู้เคียงข้างลูกค้าในทุกช่วงเวลาของชีวิต และส่งมอบความคุ้มครองดูแลให้แก่ลูกค้าได้ในทุกช่องทาง
สำหรับความร่วมมือครั้งนี้เจนเนอราลี่ได้เลือกสรรผลิตภัณฑ์ประกันที่เหมาะสมและคุ้มค่าให้กับลูกค้าของศรีสวัสดิ์ ไม่ว่าจะเป็นประกันชีวิตประเภทประกันคุ้มครองสินเชื่อและประกันภัยอุบัติเหตุ ซึ่งจัดจำหน่ายผ่านช่องทางสาขาศรีสวัสดิ์ทั่วประเทศ เพื่อสนับสนุนการเติบโตทั้งตลาดสินเชื่อและตลาดประกันให้ไปในทิศทางเดียวกัน ซึ่งนอกจากความคุ้มครองที่คุ้มค่าจากกรมธรรม์แล้วลูกค้าจะได้รับบริการและสิทธิประโยชน์จากการเข้ามาเป็นลูกค้าของเจนเนอราลี่ผ่านเครื่องมือดิจิทัลอย่างแอพพลิเคชัน Generali 365 ซึ่งเป็นแอพพลิเคชันที่เพิ่มความสะดวกสบายให้กับลูกค้าในการใช้บริการด้านข้อมูลกรมธรรม์แบบออนไลน์ และยังมอบสิทธิพิเศษในด้านต่าง ๆ  ตามไลฟ์สไตล์ของลูกค้าอีกด้วย
ส่วน นายแอนดรูว์ นิสเบ็ท ประธานเจ้าหน้าที่บริหาร  บมจ.ชับบ์สามัคคีประกันภัย กล่าวว่า บริษัทยินดีที่ได้ร่วมเป็นพันธมิตรทางธุรกิจกับศรีสวัสดิ์ ด้วยการส่งมอบผลิตภัณฑ์ประกันภัยหลากหลายชนิด อาทิ ประกันภัยรถยนต์ ประกันภัยรถมอเตอร์ไซค์ ประกันอัคคีภัยสำหรับที่อยู่อาศัย  รวมถึงประกันภัยอุบัติเหตุส่วนบุคคลและสุขภาพ
โดยความร่วมมือทางธุรกิจในครั้งนี้ เป้าหมายหลักของชับบ์คือการพัฒนาคุณภาพของผลิตภัณฑ์ประกันภัยที่มีแผนความคุ้มครองที่สอดคล้องกับความต้องการของลูกค้าของศรีสวัสดิ์ที่มีอยู่ทั่วประเทศไทย เพื่อให้ลูกค้าได้รับความคุ้มครองจากความเสี่ยงที่อาจเกิดขึ้นทั้งกับตัวลูกค้าเอง ตลอดจนทรัพย์สินอันมีค่า นอกจากนี้  ยังช่วยให้การซื้อประกันภัยสำหรับลูกค้าของศรีสวัสดิ์  เป็นเรื่องง่าย  สะดวกสบาย  ค่าใช้จ่ายไม่สูง  ตลอดจนได้รับการบริการที่ดีทั้งก่อนและหลังการขายได้อย่างดีเยี่ยม